Γρηγόρης Δημητριάδης

Ο **Γρηγόρης Δημητριάδης** (Αθήνα, 1979) είναι Έλληνας δικηγόρος που διετέλεσε από το 2019 ως το 2022 Γενικός Γραμματέας του πρωθυπουργού Κυριάκου Μητσοτάκη, του οποίου είναι επίσης ανιψιός.

Σπούδασε νομικά στο Ηνωμένο Βασίλειο και εργάστηκε στην Ελλάδα ως δικηγόρος και αργότερα ως σύμβουλος και έπειτα διευθυντής του γραφείου του Μητσοτάκη. Ως γενικός γραμματέας του πρωθυπουργού ο Δημητριάδης είχε μεταξύ άλλων αναλάβει την ευθύνη της ΕΥΠ.

Το όνομά του ενεπλάκη στην υπόθεση των υποκλοπών, επειδή, ενώ υπηρετούσε τον πρωθυπουργό, πραγματοποιούσε επιχειρηματικές συναλλαγές και σύναψε κοινωνικές σχέσεις με πρόσωπα που σχετίζονταν με τις εταιρείες που εμπλέκονταν στην υπόθεση, ενώ η Intellexa, εταιρεία που εμπορευόταν το λογισμικό κατασκοπείας Predator, βρισκόταν σε επικοινωνία με το γραφείο του πρωθυπουργού υπό το Δημητριάδη. Τα πρώτα 11 επιβεβαιωμένα πραγματικά SMS που μόλυναν το κινητό του παραλήπτη με το Predator στάλθηκαν εμφανιζόμενα ως αντευχετήρια μηνύματα αποσταλέντα από τον αριθμό τηλεφώνου του Δημητριάδη την επαύριο της ονομαστικής του εορτής τον Ιανουάριο του 2021.

Παραιτήθηκε από τη θέση του στις 5 Αυγούστου του 2022 ύστερα από την αποκάλυψη της παρακολούθησης του προέδρου του ΠΑΣΟΚ Νίκου Ανδρουλάκη από την ΕΥΠ. Κυβερνητικές πηγές απέδωσαν την παραίτησή στην ύπαρξη «τοξικού κλίματος», αλλά ξένα και Ελληνικά ΜΜΕ έκαναν λόγο για αναγκαστική αποχώρηση με σκοπό την επιβίωση της κυβέρνησης. Η υπόθεση προσέλαβε διεθνείς διαστάσεις και ο Δημητριάδης χαρακτηρίστηκε ως εγκέφαλος των υποκλοπών. Το 2025, το όνομα του Δημητριάδη εμφανίζεται στην επίσημη αναφορά του Στέιτ Ντιπάρτμεντ για την ελευθερία του Τύπου στην Ελλάδα και συγκεκριμένα σε πρακτικές παρεμπόδισης που εφάρμοσε για μη δημοσιοποίηση στοιχείων δημοσιογραφικής έρευνας.

## Σπουδές και επαγγελματική σταδιοδρομία
Αποφοίτησε από τα Εκπαιδευτήρια Δούκα στην Αθήνα και συνέχισε τις σπουδές του στην Αγγλία. Σπούδασε νομική στο πανεπιστήμιο Queen Mary και Westfield College του πανεπιστημίου του Λονδίνου και συνέχισε τις σπουδές του στο City Business School στον τομέα της ναυτιλίας, του εμπορίου και των χρηματοοικονομικών. Εργάστηκε ως δικηγόρος σε Ελληνικά δικηγορικά γραφεία, ενώ στο παρελθόν, έχει εργαστεί και στο νομικό γραφείο της Alpha Bank. Το 2008 ίδρυσε το δικό του δικηγορικό γραφείο, «Δημητριάδης Γρηγόρης και Συνεργάτες».

Το Δεκέμβριο του 2019, ενώ ήταν γενικός γραμματέας του πρωθυπουργού ο Δημητριάδης συνέστησε ως μοναδικός εταίρος με κεφάλαιο 50.000 ευρώ την εταιρεία παραγωγής και διάθεσης ηλεκτρικής ενέργειας από ΑΠΕ Eledyn. Τον Ιανουάριο του 2020 η Eledyn εξαγόρασε αντί χιλίων ευρώ μια άλλη εταιρεία παραγωγής ενέργειας, την Canalis, που πωλήθηκε τον Μάιο του 2021 για περίπου 160.000 ευρώ. Το Νοέμβριο του 2021 η Eledyn έπαψε να υπάρχει. Άνθρωποι με τους οποίους συναλλάχθηκε ο Δημητριάδης συνδέονται άμεσα ή έμμεσα με την Intellexa, την εταιρεία διάθεσης του λογισμικού Predator, και την Krikel, που είχε προμηθεύσει λογισμικό παρακολούθησης στην ΕΥΠ, μεταξύ των οποίων και ο Φέλιξ Μπίτζιος, αναπληρωτής διαχειριστής της Intellexa και σύμβουλος της Krikel. Ο Δημητριάδης απάντησε στα αρχικά δημοσιεύματα για την επενδυτική του δραστηριότητα αποστέλλοντας τον Ιούνιο του 2022 εξώδικο στο οποίο έλεγε ότι γίνεται προσπάθεια κατασυκοφάντησής του και αρνούμενος ότι οι συναλλαγές του προσκρούουν στο ασυμβίβαστο περί γενικών γραμματέων.

## Πολιτική
Το 2013 εργάστηκε ως σύμβουλος του τότε Υπουργού Διοικητικής Μεταρρύθμισης και Ηλεκτρονικής Διακυβέρνησης Κυριάκου Μητσοτάκη και ήταν υπεύθυνος για τα νομικά, οργανωτικά και επικοινωνιακά ζητήματα του Υπουργού. Μετά την εκλογή του Μητσοτάκη στην προεδρία της Νέας Δημοκρατίας, υπηρέτησε ως διευθυντής του γραφείου του προέδρου, υπεύθυνος για την πολιτική αλλά και εκλογική στρατηγική του κόμματος μέχρι και τις εκλογές του Ιουλίου του 2019, οπότε ο Μητσοτάκης έγινε πρωθυπουργός. 

Από τον Ιούλιο του 2019 μέχρι τον Αύγουστο του 2022 υπηρέτησε ως Γενικός Γραμματέας του Πρωθυπουργού στο Μέγαρο Μαξίμου. Είχε χαρακτηριστεί από πολλές πηγές ως ο πιο στενός συνεργάτης του Μητσοτάκη. Σύμφωνα με την *Καθημερινή* είχε αναλάβει το χειρισμό ζητημάτων εσωτερικής και εξωτερικής ασφάλειας και των σχέσεων με ξένες υπηρεσίες, την Εθνική Υπηρεσία Πληροφοριών, το Γενικό Επιτελείο Εθνικής Άμυνας και την Ελληνική Αστυνομία, του είχε ανατεθεί από τον Κυριάκο Μητσοτάκη η ευθύνη της επιλογής προσώπων που θα διορίζονταν στις υπηρεσίες ασφαλείας και ο έλεγχος των πληροφοριών και των προσώπων που έφταναν στον πρωθυπουργό.

### Υπόθεση υποκλοπών

Τα πρώτα έντεκα επιβεβαιωμένα μηνύματα που περιείχαν συνδέσμους που μόλυναν το κινητό του παραλήπτη με το λογισμικό Predator στάλθηκαν στις 26 Ιανουαρίου του 2021, την επαύριο της ονομαστικής εορτής του Δημητριάδη. Επρόκειτο για SMS τα οποία απεστάλησαν μέσω υπηρεσίας Web to SMS, εμφανίζονταν ως σταλμένα από τον αριθμό του Δημητριάδη σε απάντηση ευχετήριων μηνυμάτων που ο Δημητριάδης είχε δεχτεί την προηγουμένη και είχαν ως αποδέκτες πολιτικούς, κρατικούς αξιωματούχους και επιχειρηματίες. Μεταξύ των στόχων των μηνυμάτων αυτών ήταν η εισαγγελέας της Εθνική Υπηρεσία Πληροφοριών, Βασιλική Βλάχου, ο Δημήτρης Αβραμόπουλος, ο αρχηγός της ΕΛΑΣ Μιχάλης Καραμαλάκης, ο περιφερειάρχης Αττικής Γιώργος Πατούλης, ο υφυπουργός Ανάπτυξης Νίκος Παπαθανάσης κ.ά. Λίγο μετά την αποστολή των μηνυμάτων η Intellexa υπερτετραπλασίασε τη χωρητικότητα των servers της στην Ελλάδα.

Το γραφείο του πρωθυπουργού υπό το Δημητριάδη φέρεται να βρισκόταν σε επικοινωνία με την Intellexa, την εταιρεία που εμπορευόταν το Predator, καθώς το προσχέδιο ενός προσύμφωνου συνεργασίας της ΕΥΠ με την OTA, την ομόλογη υπηρεσία της Βόρειας Μακεδονίας, κοινοποιήθηκε το Μάρτιο του 2022 στο γραφείο του πρωθυπουργού φέροντας τις ηλεκτρονικά καταγεγραμμένες διορθώσεις του Νιρ Μπεν Μοσέ, ενός ισραηλινού συνεργάτη της Intellexa.

Στις αρχές Αυγούστου 2022, η *[[Η Εφημερίδα των Συντακτών|Εφημερίδα των Συντακτών]]* και οι Reporters United δημοσίευσαν έρευνα όπου παρουσίαζαν τις επιχειρηματικές συναλλαγές του Δημητριάδη με πρόσωπα τα οποία συνδέονταν με την παράνομες παρακολουθήσεις πολιτικών και δημοσιογράφων μέσω του κακόβουλου λογισμικού κατασκοπίας "Predator", ιδιαίτερα με το Φέλιξ Μπίτζιο, αναπληρωτή διαχειριστή της Intellexa, εταιρείας που εμπορευόταν το Predator. Ο Δημητριάδης απάντησε ότι επρόκειτο για «νόμιμη επενδυτική μου δραστηριότητα» που σχετιζόταν μόνο με τα πρόσωπα «με τα οποία συναλλάχθηκα», ενώ δεν απάντησε αν γνωρίζει το Φέλιξ Μπίτζιο.

Στις 4 Αυγούστου 2022 η Αρχή Διασφάλισης του Απορρήτου των Επικοινωνιών διαπίστωσε ότι ο πρόεδρος του ΠΑΣΟΚ, Νίκος Ανδρουλάκης, πέρα από στόχος του Predator, είχε τεθεί υπό τρίμηνη παρακολούθηση από την Εθνική Υπηρεσία Πληροφοριών, την ευθύνη της οποίας είχε αναλάβει ο Δημητριάδης. Για το εύρημα ενημερώθηκε ο Μητσοτάκης, που ζήτησε την παραίτηση του Δημητριάδη και του διοικητή της ΕΥΠ, Παναγιώτη Κοντολέοντα. Στις 5 Αυγούστου 2022 ο Δημητριάδης ανακοίνωσε την παραίτηση του κάνοντας λόγο για «κλίμα τοξικότητας». Την ίδια ημέρα παραιτήθηκε και ο επικεφαλής της ΕΥΠ Παναγιώτης Κοντολέων για τους ίδιους λόγους. Ο Δημητριάδης αρνήθηκε τις κατηγορίες και απάντησε την ίδια μέρα με αγωγές κατά της *[[Η Εφημερίδα των Συντακτών|Εφημερίδας των Συντακτών]]*, του Reporters United, των συντακτών της έρευνας, αλλά και του Θανάση Κουκάκη, αξιώνοντας το ποσό των 250.000 Ευρώ. Σε διάγγελμά του λίγες μέρες αργότερα ο Μητσοτάκης ανέφερε ότι οι παρακολουθήσεις ήταν νόμιμες, αλλά ο ίδιος δεν ήταν ενήμερος για την πραγματοποίηση τους. Τις επόμενες ημέρες τα γεγονότα έλαβαν διεθνείς διαστάσεις, με διάφορα ξένα ΜΜΕ να επιβεβαιώνουν την υπόθεση των υποκλοπών (που βαφτίστηκε ως "Predatorgate"), καθώς και την ύπαρξη στοιχείων.

Η κυβέρνηση ανακοίνωσε ειδική εξεταστική επιτροπή για τη διερεύνηση της υπόθεσης με σκοπό να διαλευκανθούν οι παρακολουθήσεις. Ο Δημητριάδης κλήθηκε να καταθέσει, αλλά επικαλέστηκε το απόρρητο και αρνήθηκε να παράσχει περαιτέρω πληροφορίες για την υπόθεση.

Δύο χρόνια μετά την αποκάλυψη της υπόθεσης των υποκλοπών, ο Δημητριάδης κλήθηκε να καταθέσει στις 25 Ιουνίου 2024 στον αντιεισαγγελέα του Αρείου Πάγου Αχιλλέα Ζήση, που διερευνούσε την υπόθεση, ως μάρτυρας και όχι ως ύποπτος για την υπόθεση. Ο ΣΥΡΙΖΑ έθεσε το ζήτημα της κλήσης του Δημητριάδη με την ιδιότητα του μάρτυρα αντί του υπόπτου για τέλεση αδικημάτων. Στην κατάθεσή του ο Δημητριάδης υποστήριξε ότι δεν είχε ενημέρωση για τα πρόσωπα που παρακολουθούνταν από την ΕΥΠ, ότι δεν έχει καμία σχέση με τα πρόσωπα που εμπλέκονται στη χρήση του Predator, εκτός από το Λαβράνο, που είναι κουμπάρος του, ότι ποτέ επί της θητείας του η ΕΥΠ δεν προμηθεύτηκε το Predator και ότι ο ίδιος υπήρξε θύμα λόγω της αποστολής των SMS προς θύματα υποκλοπών από τον αριθμό του τηλεφώνου του.

### Καταχρήσεις SLAPP
Από την έναρξη της διαδικασίας της διερεύνησης του σκανδάλου των υποκλοπών, έχει βρεθεί στο επίκεντρο ανάλυσης η καταχρηστική χρήση των λεγόμενων SLAPP από ελληνικά και διεθνή ΜΜΕ. Ο όρος αναφέρεται στις αγωγές που κατατίθενται από κάποιο ισχυρό πρόσωπο εναντίον μη κυβερνητικών προσώπων ή οργανισμών που εκφράζουν κριτική απέναντί τους. Συγκεκριμένα, ο Δημητριάδης έχει καταθέσει πολλαπλές αγωγές απέναντι σε όσα μέσα δημοσιεύουν το όνομά του στην υπόθεση των υποκλοπών, διεκδικώντας υπέρογκες αποζημιώσεις.

Στις 4 Αυγούστου 2022 ο Δημητριάδης κατέθεσε αγωγή κατά του Reporters United και της Εφημερίδας των Συντακτών, καθώς και κατά των δημοσιογράφων Νικόλα Λεοντόπουλου, Θοδωρή Χονδρόγιαννου και Θανάση Κουκάκη υποστηρίζοντας τα άρθρα που δημοσίευσαν ή αναδημοσίευσαν οι προαναφερθέντες δημοσιογραφικοί λογαριασμοί και δημοσιογράφοι ήταν συκοφαντικά για το πρόσωπό του. Με την αγωγή του ζητούσε ως αποζημίωση ποσό άνω των 500.000 ευρώ. Στις 10 Οκτωβρίου 2024 το Πολυμελές Πρωτοδικείο Αθηνών απέρριψε την αγωγή στο σύνολό της.

## Προσωπική ζωή
Ο Δημητριάδης είναι γιος του Σπύρου Δημητριάδη και της Κατερίνας Μητσοτάκη, κόρης του πρώην πρωθυπουργού Κωνσταντίνου Μητσοτάκη και αδελφής του Κυριάκου Μητσοτάκη. 

Είναι επίσης κουμπάρος του Κυριάκου Πιερρακάκη και του επιχειρηματία Γιάννη Λαβράνου, το παιδί του οποίου βάφτισε τον Μάιο του 2022.

## Παραπομπές


Κατηγορία:Έλληνες δικηγόροι του 20ού αιώνα
Κατηγορία:Έλληνες πολιτικοί του 21ου αιώνα